Узыншагъэр къыхэхыным къыхураджэ
Мэкъуауэгъуэм и 26-р Наркотик зэхьэлIэнымрэ ар хабзэм къемызэгъыу зегъэкIуэнымрэ ебэныным и дунейпсо махуэу, мэкъуауэгъуэм и 27-р Урысейм и щIалэгъуалэм и махуэу щытащ. Ахэр зэуIу ящIри, Налшык и ХьэтIохъущыкъуей хадэм щагъэлъэпIащ. ЗэIущIэм и къызэгъэпэщакIуэщ КъБР-м Егъэджэныгъэмрэ щIэныгъэмкIэ и министерствэр, Налшык къалэ администрацэр, Къэбэрдей-Балъкъэр къэрал университетыр, Урысейм наркотикхэм кIэлъыплъынымкIэ и федеральнэ къулыкъум и IуэхущIапIэу КъБР-м щыIэр.
Iуэхугъуэм кърихьэлIащ КъБР-м и Iэтащхьэм и Администрацэм и управленэм и унафэщI Шевченкэ Юрий, КъБР-м спортымрэ туризмэмкIэ и министр АфIэунэ Аслъэн, узыншагъэр хъумэнымрэ курортхэмкIэ и министрым и къуэдзэ Гаевэ Алёнэ, егъэджэныгъэмрэ щIэныгъэмкIэ и министрым и къуэдзэ Геккиев СулътIан, Урысейм наркотикхэм кIэлъыплъынымкIэ и федеральнэ къулыкъум и IуэхущIапIэу КъБР-м щыIэм и унафэщIым и къуэдзэ Соловьёв Николай, Налшык щIыпIэ администрацэм и тхьэмадэм и къалэнхэр зыгъэзащIэ Кладько Игорь, КъБКъУ-м и проректор Къумыкъу Iэуес, Олимп чемпион, КъБР-м и Iэтащхьэм и чэнджэщэгъу Къардэн Мурат, Республикэм и наркологие диспансерым и дохутыр нэхъыщхьэ Пашевкин Олег, КъБР-м ис муслъымэнхэм я дин IуэхущIапIэм и унафэщIым и дэIэпыкъуэгъу Амщокъуэ Анжелэ, КъБР-м и благочиннэ Бобылев Валентин, Къэбэрдей-Балъкъэр мэкъумэш университетым и профкомым и пашэ Шыбзыхъуэ Нарзан сымэ, нэгъуэщIхэри.
Шевченкэ Юрий зэIущIэм кърихьэлIахэр къыхуриджащ наркотикыр Iумпэм ящIыным, щыуагъэ зыIэщIэкIа, гъуэгу захуэм тещхьэрыукIа IущIэмэ, дэIэпыкъуэгъу зэрахуэхъуным хущIэкъуным.
Егъэджэныгъэмрэ щIэныгъэмкIэ и министерствэм къыбгъэдэкIыу Геккиев СулътIан щIалэгъуалэм я махуэ лъапIэмкIэ ехъуэхъуащ, наркотик зэзыхьэлIэхэм, ар зэзыгъэкIуэкIхэм япэщIэтынымкIэ ирагъэкIуэкI бэнэныгъэм къыхыхьэну къызэхуэсахэр къыхуриджащ.
— Спортым, физическэ щэнхабзэм, узыншагъэр хъумэным фыкъыхузоджэ! Узыншагъэр нэхъапэщ — ар дигу идвгъэгъэлъ! ЩIалэгъуалэм къыфкъуэкI лIыгъэм, гурыхуагъэм куэд елъытащ,- жиIащ Соловьев Николай.
— Дегупсысри, наркотикым пэщIэтыным и махуэмрэ Урысейм и щIалэгъуалэм и махуэмрэ зэгъусэу дгъэлъэпIэну мурад тщIащ. Абыи щхьэусыгъуэ иIэщ — щIалэгъуалэр наркотикым пэщIэтмэ, ди къэкIуэнур ефIэкIуэнущ. Ди республикэм щыпсэу щIалэгъуалэр губзыгъэщ, зэфIэкI лъагэхэр къэзыгъэ- лъагъуэщ. Абы дегъэгуфIэ, — къыпищащ псалъэмакъым Налшык къалэ администрацэм и Iэтащхьэм и къуэдзэ Дол Анжелэ.
— ГъащIэм нэхъ икIагъэ дыдэу къыхыхьэр лIэныгъэр щIэхыу гъунэгъу къэзыщI наркотикырщ. Абы пэIэщIэ зызэрыпщI хъун гупсысэкIэ сывдэгуэшэнут: зауэм и зэманым ди нэхъыжьхэр фэ фи ныбжьым иту лIыхъужь хъууэ щытащ. Абыхэм я цIэ фIащащ къалэхэм, уэрамхэм. Ноби диIэщ куэдкIэ гугъэ уэзыгъэщI щIалэгъуалэ. Апхуэдэщ, дуней псом чемпион щыхъуну лIыгъэ къызыкъуэкIхэр. Ахэр щапхъэ фхуэхъупхъэщ.
Зэманыр пщIэншэу бгъакIуэ хъунукъым, дэтхэнэ дакъикъэми мыхьэнэ иIэн хуейщ, — захуигъэзащ щIалэгъуалэм Олимп чемпион Къардэн Мурат.
Наркотикым пэщIэтыным хэлъхьэныгъэ хуэзыщIахэм IуэхущIапIэхэм къабгъэдэкI щIыхь тхылъхэр, саугъэтхэр ира- тащ.
ЗэIущIэр ягъэдэхащ уэрэджыIакIуэхэмрэ къэфакIуэхэмрэ. Абыхэм я зыкъэгъэлъэгъуэныгъэхэм къыхэщырт наркотикыр зэрымыхъумыщIагъэр къэзыгъэлъагъуэ Iуэхугъуэхэр.
ГъэщIэгъуэнт, зэIущIэр екIуэкIыху а унэтIыныгъэм тету ящIа плакатхэр. Апхуэдэуи, сурэт щIынымкIэ зэпрагъэуащ сабийхэр. Ар иухащ щIалэгъуалэм я гукъыдэжыр къэзыIэта, зыгъэгушхуа, нэхъри гъунэгъу зэхуэзыщIа дискотекэкIэ.
Гугъуэт Заремэ.
